VENDIM

Nr. 183, datë 20.11.2019
MBI KËRKESËN E SHOQËRISË “BIOPOWER GREEN ENERGY” SHPK PËR SHTYRJEN E AFATEVE TË VENDIMIT NR. 90, DATË 6.8.2008, TË NDRYSHUAR
Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; të neneve 67, 85 dhe 104, pika 3, të ligjit nr. 44/2015, “Kodi i procedurave administrative”, si dhe të nenit 15 të “Rregullores për organizimin, funksionimin dhe procedurat e ERE-s”, miratuar me vendimin nr. 96, datë 17.6.2016, bordi i ERE-s, në mbledhjen e tij të datës 20.11.2019, mbasi shqyrtoi relacionin me nr. 110/3 prot., datë 13.11.2019 të Drejtorisë së Licencimit, Autorizimeve dhe Mbikëqyrjes, lidhur me kërkesën e shoqërisë “Biopower Green Energy” sh.p.k., për shtyrjen e afateve të vendimit të ERE-s nr. 3, datë 10.1.2018, të ndryshuar,
konstatoi se: 

- Shoqëria “Biopower Green Energy” sh.p.k. është licencuar nga ERE me vendimin nr. 90, datë 6.8.2008, në aktivitetin e ndërtimit, instalimit dhe shfrytëzimit të centraleve elektrikë me erë, si dhe prodhimin e energjisë elektrike nga centralet eolike “BPGE 1” dhe “BPGE 2”, Lezhë, Shëngjin, me kusht zbatimin e saparashikuar në licencën tip të miratuar nga Bordi i Komisionerëve për aktivitetin e ndërtimit dhe prodhimit të energjisë elektrike nga centrale eolike, si dhe kushteve të parashikuara në pikën 1, germat “a”, “b”, “c”, “d”, “e” dhe “f” të këtij vendimi. 

- Në vijim të këtij licencimi, ERE ka miratuar shtyrjen e afateve të ndërtimit, instalimit dhe të shfrytëzimit të centraleve elektrik me erë “BPGE 1” dhe “BPGE 2” në Shëngjin, Lezhë, si dhe prodhimin e energjisë elektrike prej tyre, me vendimet nr. 20, datë 8.3.2010, nr. 93, datë 6.9.2011, dhe nr. 137, datë 15.11.2013.

- Bordi i ERE-s, me vendimin nr. 3, datë 10.1.2018, “Mbi shtyrjen e afatit për realizimin e kushteve të vendosura nga ERE shoqërisë “Biopower Green Energy” sh.p.k., mbajtëse e licencës nr. 64, seria NPM08P, “Për ndërtimin, instalimin, shfrytëzimin dhe prodhimin e energjisë elektrike nga centrale eolike”, ka vendosur: Shtyrjen e afatit për realizimin e kushteve të vendosura në pikën 1 germat “a”, “b”, “c”, “d”, “e” dhe “f” të vendimit nr. 90, datë 6.8.2008, të ndryshuar, shoqërisë “Biopower Green Energy” sh.p.k., mbajtëse e licencës nr. 64, seria NPM08P, “Për ndërtimin, instalimin, shfrytëzimin dhe prodhimin e energjisë elektrike nga centrale eolike”, deri në datën 15.11.2019.
- Nga shoqëria, me shkresën nr. 373 prot., datë 30.6.2019, është kërkuar zhvillimi i një seance dëgjimore dhe në vijim të kësaj kërkese është diskutuar në ERE në datën 12.6.2019, në lidhje me ecurinë e projektit të parkut eolik “BPGE 1” dhe “BPGE 2”.
- Shoqëria paraqiti në seancë edhe hartat e zonës ku do të shtrihet projekti dhe bëri me dije se ka hasur vështirësi në miratimin e pikës së lidhjes me rrjetin, si dhe pajisjen me leje mjedisore. 
- Me shkresën e depozituar në ERE me nr. 419 prot., datë 24.6.2019, shoqëria “Biopower Green Energy” sh.p.k. ka përditësuar informacionin në lidhje me ecurinë e parkut eolik, si më poshtë:

- është bërë përditësimi i lay-out-it të projektit, sipas hartës së shkallës 1:20.000, të cilën e ka përcjellë në ERE, duke marrë në konsideratë teknologjinë dhe veprat infrastrukturore të parashikuara në territor;
- është rikonfirmuar kapacitetit total prej 234 mw;
- është reduktuar numri i turbinave nga 79 në 39, sipas aneksit A të depozituar në ERE. Secila turbinë do të ketë një kapacitet prej 6 mw;
- është depozituar në OST kërkesa e re për lidhjen me rrjetin elektrik dhe në ERE shoqëria ka depozituar skemën unifilare dhe planimetrinë e përgjithshme të projektit.
- Së fundmi, shoqëria “Biopower Green Energy” sh.p.k. i është drejtuar ERE-s me shkresën nr. 419/1 prot., datë 8.11.2019, me anë të së cilës informon si më poshtë:

- Ka përfunduar projektimi përfundimtar i rrugëve hyrëse në kodra, duke zgjidhur realizimin e rrugëve të reja hyrëse, të pavarura, me qëllim minimizimin e impaktit mbi ndërtesat ekzistuese dhe mbi pronat private;

- Janë duke përfunduar punimet për instalimin e anemometrave të rinj, të nevojshëm për të përfunduar certifikimin bankar të studimit të erës, për të cilët ka përcjellë në ERE dokumente shpjegues bashkëlidhur shkresës.

- Shoqëria deklaron se, në datën 24 tetor 2019, me shkresën nr. 4169/3 prot., u arrit të merret nga ana e OST-së, “Autorizimi paraprak mbi pikën e lidhjes me rrjetin e transmetimit të parqeve me erë”, të cilin e ka përcjellë edhe në ERE. 

- Shoqëria deklaron se ka bërë zyrtarisht aplikimin në AIDA (Agjencia Shqiptare e Zhvillimit të Investimit) për të fituar statusin e projektit strategjik dhe në vazhdimësi është bërë edhe depozitimi zyrtar në datën 5 nëntor, i hartave kadastrale të të gjitha tokave në interes të projektit, me synim kontrollin/verifikimin e pronës.
- Është përditësuar grafiku i punimeve, të cilin e ka përcjellë edhe në ERE, në formë narrative dhe tabelare. Në këtë grafik punimesh ka të dhëna për zonat e ndërhyrjes, qarkullimin, sheshet e montimit, themelet, montimi i aerogjeneratorëve dhe veprat elektrike. Në pjesën tabelare pasqyrohen periudhat, sipas aktiviteteve që kanë të bëjnë me projektin përfundimtar dhe konkluzionet, aprovimin, projektin ekzekutiv, aprovimi, realizimi, kolaudimi, vënia në punë dhe fillimi i punës. Të gjitha këto parashikohen të kryhen brenda intervalit shtator 2019–dhjetor 2021.

- Është kryer një oponencë mbi studimin e fizibilitetit për parkun eolik Lezhë, për të cilin është konkluduar, se studimi i fizibilitetit i parkut eolik, që parashikon instalimin e 39 turbinave me fuqi të instaluar 6 mw/njësi të centraleve: BPGE1, me një fuqi të instaluar prej 114 mw dhe 19 njësi aerogjeneratorësh; BPGE2, me një fuqi të instaluar prej 120 mw dhe 20 njësi aerogjeneratorësh, do të ketë impakt pozitiv si nga ana socioekonomike, ashtu edhe nga ana mjedisore. 

- Shoqëria bën me dije se ka përfunduar studimi i plotë i fizibilitetit, por nuk rezulton të jetë depozituar një kopje e tij në ERE. 

- Është duke u përgatitur kërkesa për rinovimin e lejeve mjedisore, pasi ka përfunduar vlerësimi i ndikimit në mjedis.

- Shoqëria bën me dije, se, pas marrjes së Statusit të projektit strategjik dhe marrjes së lejes mjedisore, do të procedohet me lejet e nevojshme të ndërtimit dhe me nënshkrimin e kontratës përfundimtare me OST-në për lidhjen me rrjetin. 

- Rezulton se shoqëria “Biopower Green Energy” sh.p.k., i ka kryer të gjitha pagesat e rregullimit ndaj ERE-s. 
- Nga argumentet, shpjegimet dhe dokumentacioni i përcjellë nga aplikuesi, me qëllim shtyrjen e afateve të vendimit të bordit të ERE të sipërcituar, nuk rezulton të jenë dhënë prova të mjaftueshme dokumentare, të tilla që të çojnë ERE-n në marrjen e një vendimi për miratimin e kërkesës për shtyrje.

- Neni 67 i Kodit të Procedurave Administrative parashikon se: 

“1. Organi publik, që është kompetent për marrjen e vendimit përfundimtar, mund të marrë edhe vendime të ndërmjetme, kur gjykohet se mosmarrja e masave të caktuara do të shkaktonte një dëm të rëndë e të pariparueshëm mbi interesin publik apo të drejtave ose interesave të ligjshëm të palëve.

2. Vendimet e ndërmjetme mund të merren me nismën e organit publik ose me kërkesën e palëve të interesuara.”
- Kodi i Procedurave Administrative, në nenin 85, pika 3 të tij, parashikon se: “Në ato raste kur informacioni apo dokumentet e kërkuara nga palët janë të domosdoshme për shqyrtimin e pretendimit të ngritur nga vetë palët, procedura pezullohet deri në sigurimin e informacionit dhe palët njoftohen për këtë gjë.

- Në përputhje me objektin e veprimtarisë së saj, siç parashikohet në nenin 22, të ligjit nr. 43/2015, “Për sektorin e energjisë elektrike”, të ndryshuar, ERE mund të ushtrojë aktivitetin e saj monitorues, me qëllim marrjen e të gjithë informacionit të nevojshëm nga i licencuar, për të krijuar bindjen e plotë e të arsyeshme se kërkesa e paraqitur plotëson kushtet ligjore, administrative dhe teknike për t’u pranuar.

Për gjithë sa më sipër cituar, bordi i ERE-s 

VENDOSI:

1. Të pezullojë shqyrtimin e kërkesës së shoqërisë “Biopower Green Energy” sh.p.k. për shtyrjen e afateve të vendimit nr. 90, datë 6.8.2008, të bordit të ERE-s, “Për licencimin e shoqërisë “Biopower Green Energy” sh.p.k. në ndërtimit, instalimit dhe shfrytëzimit të centraleve elektrike me erë, si dhe prodhimin e energjisë elektrike nga centralet eolike “BPGE 1” dhe “BPGE 2”, Lezhë Shëngjin, deri në përfundimin e monitorimit të përcaktuar në pikën 2 të këtij vendimi. 

2. Të ushtrojë monitorim pranë subjektit “Biopower Green Energy” sh.p.k. për të evidentuar, dokumentuar e shqyrtuar të gjitha rrethanat të cilat aplikuesi pretendon se i kanë pamundësuar zbatimin e kushteve dhe të afateve të parashikuara në vendimin e Bordit të Komisionerëve të ERE-s nr. 90, datë 6.8.2008, “Për licencimin e shoqërisë “Biopower Green Energy” sh.p.k., të ndryshuar, si dhe për të analizuar pasqyrat financiare të shoqërisë për të verifikuar shpenzimet e kryera deri më sot.
3. Afati i pezullimit të parashikuar në pikën 1 të këtij vendimi, përfundon jo më vonë se 90 ditë nga hyrja në fuqi e këtij vendimi.

4. Aplikuesi, shoqëria “Biopower Green Energy” sh.p.k., është përgjegjës për marrjen e të gjitha masave për të siguruar çdo dokumentacion të nevojshëm, me qëllim përfundimin e monitorimit të parashikuar në këtë vendim, në afat. 

5. Drejtoria e Licencimit të Autorizimeve dhe të Mbikëqyrjes të njoftojë aplikuesin lidhur me vendimin e bordit të ERE-s. 

Ky vendim hyn në fuqi menjëherë. 

Për këtë vendim mund të kërkohet rishikim, brenda 7 ditëve kalendarike nga marrja dijeni, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare. 

Ky vendim botohet në Fletoren Zyrtare
KRYETAR
Petrit Ahmeti

